**Marius Konstantinidis** (\* 11. august 1964, Praha – † 25. september 2005, Bratislava) bol slovenský hokejový útočník, po otcovi gréckeho pôvodu. Aktívne sa venoval aj hokejbalu, v ktorom bol dvojnásobným majstrom Európy, zároveň hrával futbal v tretej slovenskej lige.

Detstvo
-------

V detskom veku sa úspešne uplatňoval vo filmových inscenáciách. Najvýznamnejšou rolou bolo stvárnenie mladého Martina Benku vo filme Zastretý farebný svet. Absolvoval fakultu telesnej výchovy a športu Univerzity Komenského. 

### Filmové roly

* 1975: *Prešpurská kasáreň maľovaná*
* 1978: *Zastretý farebný svet*
* 1978: *Nie...!*
* 1984: *Vymodelujem more*
* 1984: *Poviem jej to sám*
* 1985: *Borgis*
* 1987: *Vytriezvenie*
* 1989: *Reverend*

Klubový hokej
-------------

S hokejom začínal v klube BEZ Bratislava, hrával v Slávii Ekonóm Bratislava, Slovane Bratislava, Nitre a Poprade v SNHL. V sezóne 1986/87 vyhral v drese Slávie Ekonóm súťaž produktivity v 1. slovenskej národnej hokejovej lige, keď získal 53 bodov za 31 gólov a 32 asistencií a bol druhým najlepším strelcom súťaže. Počas pôsobenia v Poprade, kde pôsobil v rámci povinnej vojenskej služby, sa stal so 40 gólmi najlepším strelcom aj najproduktívnejším hráčom súťaže. Na jar 1991 strelil gól, ktorý rozhodol o postupe Popradu do česko-slovenskej ligy. V nej odohral 10 zápasov za Slovan Bratislava. Po vzniku slovenskej extraligy hrával za HKm Zvolen. Je autorom historicky prvého gólu v tejto súťaži, ktorý strelil 12. septembra 1993 v 112. sekunde prvého kola Spišskej Novej Vsi. V ročníku 1994/95 hrával za Spišskú Novú Ves. 

Od ročníka 1995/96 pôsobil vo Francúzsku. S mužstvom Brûleurs de Loups de Grenoble vybojoval majstrovský titul v sezóne 1997/98. Ku koncu kariéry sa stal hrajúcim trénerom. 

### Klubová štatistika

| Sezóna | Klub | Liga | Základná časť | Play-off |
| --- | --- | --- | --- | --- |
|  Z  |  G  |  A  |  B  | TM | +/- |  Z  |  G  |  A  |  B  |  TM  | +/- |
| 1984/85 | Slávia Ekonóm Bratislava | 1. SNHL |  | 25 | 12 | 37 |  |  |  |  |  |  |  |  |
| 1986/87 | Slávia Ekonóm Bratislava | 1. SNHL |  | 31 | 32 | 53 |  |  |  |  |  |  |  |  |
| 1988/89 | HC Slovan Bratislava | ČSL | 10 | 0 | 1 | 1 | 0 |  |  |  |  |  |  |  |
| 1990/91 | ŠKP PS Poprad | 1. SHL | 44 | 42 | 34 | 76 | 20 |  |  |  |  |  |  |  |
| 1993/94 | HKm Zvolen | SE | 23 | 13 | 12 | 25 |  |  |  |  |  |  |  |  |
| 1994/95 | HK Spišská Nová Ves | SE | 22 | 9 | 4 | 13 | 10 | -18 |  |  |  |  |  |  |
| 1995/96 | ASG Angers | FRA | 22 | 9 | 10 | 19 | 10 |  | 9 | 7 | 5 | 12 | 4 |  |
| 1996/97 | Grenoble | FRA | 29 | 21 | 19 | 40 | 42 |  | 11 | 7 | 6 | 13 | 6 |  |
| 1997/98 | Grenoble | FRA | 44 | 21 | 36 | 57 | 40 |  |  |  |  |  |  |  |
| 1998/99 | Grenoble | FRA | 33 | 14 | 27 | 41 | 22 | +18 |  | 8 | 7 | 15 |  |  |
|  |  | EHL | 6 | 1 | 2 | 3 | 14 | -2 |  |  |  |  |  |  |
| 1999/00 | HC Mulhouse | FRA 2 |  | 15 | 12 | 27 |  |  |  |  |  |  |  |  |
| 2000/01 | HC Mulhouse | FRA 2 | 27 | 18 | 26 | 44 | 44 |  | 4 | 2 | 1 | 3 | 2 |  |
| 2002/03 | HC Gap | FRA | 16 | 3 | 3 | 6 | 26 |  |  |  |  |  |  |  |

Reprezentácia
-------------

Reprezentoval Slovensko na zimnej univerziáde. Okrem slovenského mal i občianstvo Grécka, túto krajinu reprezentoval na Majstrovstvách sveta v hokeji C-kategórie 1995 v Juhoafrickej republike. V zápase proti Belgicku ho postihli prvé srdcové problémy a bol hospitalizovaný v miestnej nemocnici.

Úmrtie
------

25. septembra 2005 utrpel v kúpeľni bytu priateľky Jany v bratislavskej Vrakuni srdcový infarkt, ktorému podľahol. Je pochovaný na Martinskom cintoríne v Bratislave.

Referencie
----------

1. ↑   niekedy nesprávne uvádzaný ako *Márius* alebo *Mario*
2. ↑   *Večný optimista a idealista nakoniec tú pravú nenašiel* [online]. www.sme.sk, 27.9.2005. Dostupné online.
3. ↑   *csfd.cz*. Dostupné online.
4. ↑   *Musel naozaj predčasne odísť?* [online]. Denník Šport, 15.2.2007, [cit. 2007-02-25]. Dostupné online. Archivované 2007-09-27 z originálu.
5. ↑   Marius Konstantinidis strieľa góly v Grenoble v drese "spaľovačov vlkov". *SME*, 12.10. 1996. Dostupné online.

Externé odkazy
--------------

* Marius Konstantinidis štatistiky na *eurohockey.net*